क्रय नीति के नाम पर किसानों के साथ हो रहा धोखा:शिवसेना
पारसडोह डेम निर्माण में किसानों की डूब में जा रही जमीन को आपसी क्रय नीति के तहत अधिग्रहित किया जा रहा है। रविवार को शिवसेना ने आपसी क्रय नीति के तहत किसानों को जमीन का कम मुआवजा देने का आरोप लगाया है। शिवसेना के कार्यकर्ताओं का कहना है आपसी क्रय नीति बनाकर किसानों के साथ धोखा किया जा रहा है। शिवसेना के प्रदेश उपप्रमुख रजनीश गिरे ने कहा पहले से आवश्यक अधिग्रहण नीति लागू की गई थी। भूमि अधिग्रहण नीति में किसानों को मुआवजा बतौर कलेक्टर गाइड लाइन, भू अर्जन के प्रकरणों में निर्धारित दर से ढाई गुना कीमत दिया जाना था। इसके साथ ही 6 प्रतिशत शिफ्टिंग चार्ज का भी प्रावधान था। भू अधिग्रहण की प्रक्रिया बदलकर किसानों की जमीन आपसी सहमति क्रय नीति से अधिग्रहित की जा रही है। आपसी क्रय नीति में गाइड लाइन से दो गुना राशि का प्रावधान है। किसानों का कहना है पूरी जानकारी दिए बिना ही आपसी क्रय नीति की प्रक्रिया में कोटवार ने प्रोफार्मा पर उनके हस्ताक्षर और अंगूठे लगवाए हैं। रजनीश गिरे ने बताया किसानों के साथ अन्याय किया जा रहा है। कार्यकर्ता डोहलन, गौला, पौनी, बोरगांव, काजली सहित अन्य गांवों में जाकर किसानों से चर्चा करेंगे और किसानों की मांग मुख्यमंत्री तक पहुंचाने के लिए आंदोलन करेंगे।
hin_Deva hin_Deva